text: Konkurser bliver milliondyrt for Kolding
  17 april 2014 kl. 06.57
  Kolding kommune prøvede at spare på hjemmehjælpen. Men efter to konkurser venter der i stedet en ekstra regning. Det skriver Jydske Vestkysten.
  Kolding Kommune skal nu til at betale prisen for, at to private hjemmehjælpsfirmaer er gået konkurs. Det skriver Jydske Vestkysten torsdag.
  Halvdelen af de 731 borgere, der fik hjemmehjælp fra de to krakkede firmaer Caregruppen og Kære Pleje, er nemlig gået over til kommunal hjemmehjælp. Og kommunen kan ikke levere hjemmehjælpen til den timepris på 324 kroner, som blev fastsat, da Kolding Kommune sendte hjemmehjælpen i udbud i efteråret.
  Formand for Seniorudvalget, Søren Rasmussen (DF), vil endnu ikke sige, hvor stor regningen bliver for kommunen.
  - Men det bliver dyrt for os, siger han til Jydske Vestkysten.
  Kommunen er klar med en økonomisk redegørelse efter påske.
  
  